ส่วนที่ 1

ข้อมูลสรุป (Executive Summary)

บริษัท เอเชียน มารีน เซอร์วิสส์ จำกัด (มหาชน) ประกอบกิจการซ่อมและต่อเรือ
รวมถึงกิจการก่อสร้างงานทางวิศวกรรมอื่นๆ เช่น การสร้างแท่นขุดเจาะน้ำมัน การทำสะพานเหล็ก
เป็นต้น มีผู้ถือหุ้นรายใหญ่คือ กลุ่มตัณฑ์ไพบูลย์ (ดำเนินธุรกิจขนส่งและให้บริการทางน้ำภายใต้ชื่อ
“ซีทราน”) และกลุ่มผาณิตวงศ์ (ดำเนินธุรกิจในภาคอุตสาหกรรมน้ำตาล)
บริษัทได้รับการรับรองคุณภาพมาตรฐาน ISO 9002 จาก Lloyd’s Register Quality
Assurance ครอบคลุมทั้งด้านการต่อเรือ และการซ่อมเรือในปี 2544 (เพิ่มเติมจากปี 2543
ซึ่งได้รับการรับรองคุณภาพเฉพาะด้านเรือต่อใหม่)
นอกจากธุรกิจด้านการซ่อมและต่อเรือแล้วบริษัทยังได้ขยายการลงทุนในไปยังธุรกิจที่เกี่ยวเนื่องกัน
โดยได้เข้าลงทุนในบริษัท เจนเนอรัล คลังสินค้า จำกัด (บริษัทย่อย) ในสัดส่วนร้อยละ 100
ของทุนจดทะเบียน ซึ่งดำเนินธุรกิจให้เช่าคลังสินค้า และเมื่อวันที่ 6 กันยายน 2545
ที่ประชุมกรรมการของบริษัทได้มีมติให้บริษัทขายอู่ลอย และที่ดินพร้อมสิ่งปลูกสร้างที่ ถ.สุขสวัสดิ์ 49
ให้กับบริษัท อู่เรือ มารีน แอ็คมี ไทย จำกัด เป็นจำนวนรวมทั้งสิ้น 90 ล้านบาท
ซึ่งบริษัทได้รับเงินจากการขายเรียบร้อยแล้ว
ส่วนที่ดินพร้อมสิ่งปลูกสร้างบริษัทได้โอนกรรมสิทธิเรียบร้อยแล้ว
นอกจากนี้ยังมีมติให้บริษัทเข้าร่วมทุนในบริษัท อู่เรือ มารีน แอ็คมี ไทย จำกัด (บริษัทร่วม) จำนวน
10 ล้านบาท หรือคิดเป็นสัดส่วนร้อยละ 25 ของทุนจดทะเบียนด้วย

สภาพการแข่งขันของอุตสาหกรรมต่อเรือค่อนข้างสูงเนื่องจากอู่เรือในประเทศมีจำนวนมาก
และอู่ต่างประเทศใช้กลยุทธ์ปรับลดราคาเนื่องจากต้นทุนแรงงานต่ำและบางประเทศไม่ต้องเสียภาษีนำเข้า
อย่างไรก็ตามบริษัทมีศักยภาพในการแข่งขันสูงกว่าคู่แข่งในประเทศ
เนื่องจากบริษัทให้บริการครบวงจรทั้งซ่อมและต่อเรือประกอบกับตั้งอยู่ในทำเลดีใกล้อ่าวไทยรวมทั้งมีคลังสินค้าทัณฑ์บน
นอกจากนี้บริษัทยังเป็นอู่เรือที่ได้การรับรองมาตรฐาน ISO 9002 ทั้งด้านการซ่อมและต่อเรือ
อีกทั้งบริษัทมีกลยุทธ์ในการแข่งขันโดยเน้นคุณภาพการผลิตและบริการ การส่งมอบตรงเวลา
บริษัทได้ปรับปรุงและพัฒนาระบบสารสนเทศให้ทันสมัยเพื่อรองรับการให้บริการแก่ลูกค้า
รวมทั้งเพื่อใช้ในการเสนอราคา การควบคุมต้นทุน
และการบริหารงานที่มีมาตรฐานทัดเทียมกับต่างประเทศ
ทั้งนี้ลูกค้าของบริษัทมีทั้งหน่วยงานราชการและเอกชน ทั้งในและต่างประเทศ
โดยส่วนใหญ่เป็นการติดต่อกับลูกค้าโดยตรงและจากการประมูล

จากการวิเคราะห์ฐานะการเงินในปี 2545 บริษัทมีสินทรัพย์รวม 433 ล้านบาทลดลงจำนวน 83
ล้านบาทจากปี 2544 หรือคิดเป็นลดลงร้อยละ 16 ส่วนใหญ่เนื่องจากการลดลงในส่วนของที่ดิน
อาคาร และอุปกรณ์จำนวน 92 ล้านบาท จากการที่บริษัทได้ขายอู่ลอย1 ขนาด 8,000
เดทเวทตันและที่ดินพร้อมสิ่งปลูกสร้างบริเวณถนนสุขสวัสดิ์ 49 ให้กับบริษัท อู่เรือ มารีน แอ็คมี ไทย
จำกัด อู่ลอยดังกล่าวเป็นอู่ลอยขนาดเล็กเหมาะสำหรับการซ่อมเรือขนาดเล็ก
ซึ่งบริษัทมีนโยบายเน้นการต่อและซ่อมเรือขนาดใหญ่มากขึ้น และบริษัทได้เข้าร่วมทุนร้อยละ 25
ในบริษัท อู่เรือ มารีน แอ็คมี ไทย จำกัด (บริษัทร่วม) จำนวน 10 ล้านบาท ส่วนหนี้สินรวมจำนวน
244 ล้านบาท ลดลง108 ล้านบาทจากปี 2544 หรือคิดเป็นลดลงร้อยละ 31
เนื่องมาจากบริษัทได้นำเงินทุนหมุนเวียนและเงินจากการขายที่ดินและอู่ลอยไปชำระคืนเงินกู้ยืมระยะสั้นและเงินกู้ยืมระยะยาวกับสถาบันการเงิน
141 ล้านบาท นอกจากนี้ในปี 2545 บริษัทได้ลดขาดทุนสะสมจำนวน 294
ล้านบาทโดยหักกลบกับสำรองตามกฎหมาย 7.5 ล้านบาท และส่วนเกินมูลค่าหุ้นจำนวน 250
ล้านบาท รวมทั้งได้ลดทุนจดทะเบียนลงจำนวน 51 ล้านบาทจาก 170 ล้านบาทลงเหลือ 119
ล้านบาท นอกจากนี้ได้ทำการแปลงมูลค่าหุ้นจากหุ้นละ 7 บาทเป็น 1 บาทต่อหุ้น
ประกอบกับบริษัทมีมีกำไรสุทธิปี 2545 จำนวน 74 ล้านบาท ส่งผลให้ส่วนของผู้ถือหุ้นเพิ่มขึ้น จำนวน
25 ล้านบาทจาก 164 ล้านบาทในปี 2544 เป็น 189 ล้านบาทในปี 2545

ในส่วนของผลการดำเนินงาน ปี2545 มีกำไรสุทธิเพิ่มขึ้น 89 ล้านบาทจากขาดทุนสุทธิ 15
ล้านบาทในปี 2544 เป็นกำไรสุทธิ 74 ล้านบาทในปี 2545
เนื่องจากมีรายได้จากการรับจ้างเพิ่มขึ้น 54 ล้านบาทคิดเป็น 27%
เป็นรายได้จากการซ่อมเรือเพิ่มขึ้น 33 ล้านบาท และรายได้จากการต่อเรือเพิ่มขึ้น 21
ล้านบาทจากไม่มีรายได้ในปี 2544 โดยในปี 2545 บริษัทได้ต่อเรือโดยสารท่องเที่ยวเพิ่มขึ้น 2 ลำ
และมีกำไรจากการจำหน่ายทรัพย์สิน 68.05 ล้านบาท
รวมทั้งค่าใช้จ่ายในการขายและบริหารและดอกเบี้ยจ่ายลดลง

จากการประชุมวิสามัญผู้ถือหุ้นของบริษัท ครั้งที่ 1/2545 เมื่อวันที่ 11 ตุลาคม 2545
ได้มีมติให้ออกใบสำคัญแสดงสิทธิที่จะซื้อหุ้นสามัญของบริษัท จำนวน 119 ล้านหน่วย ราคาเสนอขาย
0.00 บาทต่อหน่วย จัดสรรให้แก่ผู้ถือหุ้นเดิมที่มีรายชื่อปรากฏอยู่ในสมุดทะเบียนผู้ถือหุ้น ณ
วันปิดสมุดทะเบียนพักการโอนหุ้นเมื่อวันที่ 23 กันยายน 2545 ในอัตราส่วนใบสำคัญแสดงสิทธิ 1
หน่วย ต่อ 1 หุ้นเดิม ผู้ถือใบสำคัญแสดงสิทธิ 1 หน่วย มีสิทธิในการซื้อหุ้นสามัญของบริษัทได้ 1 หุ้น
ในราคาใช้สิทธิ 1 บาท โดยมีระยะเวลาการใช้สิทธิทุกๆ 3 เดือน
ภายในอายุของใบสำคัญแสดงสิทธิไม่เกิน 3 ปี นับตั้งแต่วันที่ออกใบสำคัญแสดงสิทธิ
ในกรณีที่มีหุ้นเหลือจากการจัดสรร เนื่องจากไม่มีการใช้สิทธิแปลงสภาพตามใบสำคัญแสดงสิทธิ
ให้คณะกรรมการบริหารเป็นผู้พิจารณาจัดสรรเพื่อเสนอขายให้แก่นักลงทุน โดยเฉพาะเจาะจงไม่เกิน
35 ราย และ/หรือนักลงทุน 17 ประเภท
ตามประกาศของสำนักงานคณะกรรมการกำกับหลักทรัพย์และตลาดหลักทรัพย์ ที่ กจ.12/2543
เรื่องการขออนุญาตและการอนุญาตให้เสนอขายหุ้นที่ออกใหม่ ลงวันที่ 22 มีนาคม 2543

ทั้งนี้ ที่ประชุมวิสามัญผู้ถือหุ้น ยังได้มีมติให้บริษัทเพิ่มทุนจดทะเบียน จากเดิม 119 ล้านบาท เป็น
238 ล้านบาท โดยการออกหุ้นสามัญเพิ่มทุน จำนวน 119 ล้านหุ้น (คิดเป็นร้อยละ 100
ของจำนวนหุ้นที่เรียกชำระแล้วทั้งหมดของบริษัท) มูลค่าที่ตราไว้หุ้นละ 1 บาท
เพื่อรองรับใบสำคัญแสดงสิทธิดังกล่าว

นอกจากนี้ บริษัทได้ให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส
ทั้งรายงานข้อมูลการเงินและข้อมูลทั่วไป
ตลอดจนข้อมูลสำคัญที่มีผลกระทบต่อราคาหลักทรัพย์ของบริษัท
โดยเผยแพร่ข้อมูลข่าวสารต่างๆให้นักลงทุนและผู้เกี่ยวข้องได้รับทราบ โดยในปี 2545
บริษัทได้จัดตั้งหน่วยงานผู้ลงทุนสัมพันธ์(Investor Relation)
เพื่อให้บริการข้อมูลและข่าวสารกิจกรรมต่างๆของบริษัทกับผู้ลงทุน ผู้ถือหุ้น นักวิเคราะห์
และประชาชนทั่วไป